***S. Király Béla***

***Tollal, élőszóval***

* ***interjú Garda Dezső történésszel, politikussal -***

**Garda Dezső tanár, szociográfus, történész és politikus. 1995-ben avatták a történelemtudományok doktorává Bukarestben, ahol 1996 és 2008 közötti országgyűlési képviselő az RMDSZ színeiben. Legfontosabb kitüntetései: Székelyföld-díj (2016), Gyergyószentmiklós díszpolgára (2018), a Magyar Érdemrend Lovagkeresztje (2019). Ez utóbbit a gyergyói magyarság megmaradása, múltjának feltárása érdekében végzett magas színvonalú munkájáért és a tudománynépszerűsítő tevékenységéért kapta.**

*Eddig 29 könyvet írt, hat kötetet szerkesztett, és mintegy 140 körüli a szakfolyóiratokban megjelent tanulmányainak száma. Állíthatom, hogy Erdély, Székelyföld, különösen Gyergyószék történelmének alapos elsajátításához szükséges a munkásságának legalább részleges ismerete. Nemcsak történészként, de politikusként és pedagógusként is kötődik városához, a székelységhez. Pedig Kolozsváron született.*

Székely vagyok, de nem gyergyói. A Garda család ősei őriztek egy ármálist, amelyben a család egyik marosszéki tagját egytelkes nemessé emelte I. Rákóczi György fejedelem. A 19. század elején Garda Márton tekei papként fontos szerepet játszott a helyi templom újjáépítésében. Dédnagyapám, Garda József 15-16 éves korában végigharcolta az 1848-1849-es szabadságharcot, de ifjú korára való tekintettel csak őrmesteri rangot kapott. A szabadságharc után a marosvásárhelyi kollégiumban fejezte be tanulmányait. 1853-ban elfogták, mint a Török-féle megmozdulás tagját, de semmit sem tudtak rábizonyítani, ezért egy hónap múlva szabadon engedték. 1855-ben a kolozsvári teológiai intézetbe ment, ahol tanulmányai végeztével papi szigorlatot tett, majd 1857 elején osztálytanító lett. A következő két évben a marburgi és a bázeli egyetemeken folytatta tanulmányait. 1859 után a nagyenyedi főiskolán segédtanár, 1862-től 1895-ig teológiai professzorként keresztény erkölcstant és gyakorlati teológiát tanított. 1873 és 1878 között a nagyenyedi kollégium rektorprofesszora volt.

*A legutóbbi, 2022-ben megjelent könyvének címe* ***A nagyenyedi Bethlen Kollégium története a 19. század végéig.*** Garda József életéről és munkásságáról *még nem olvastam, de így már értem a címválasztást és vélelmezem a tartalmát is.*

Azzal folytatnám, hogy nagyapám - Garda Kálmán **-** 1905-től 1918 végéig Alsó-Fehér vármegye főügyésze volt, illetve 1908 és 1933 között a Bethlen Gábor kollégium gondnoka, majd főgondnoka. 1923-1933 között már az Országos Magyar Párt Alsó-Fehér vármegyei szervezetének meghatározó embere, 1920-tól a romániai Hangya Szövetkezetek nagyenyedi központjának igazgatósági tagja és alelnöke lett. 1931-től 1933-ban bekövetkezett haláláig a Hangya szövetkezetek igazgatósági elnöke. Édesapámat – ifjú Garda Kálmánt **-** kétszer börtönözték be kommunistaellenes magatartásáért. Születésem előtt szüleim Nagyenyeden laktak, de szülni édesanyámat a kolozsvári Stanca kórházba vitték, ahol 1948. augusztus 26-án életet adott nekem. Születésem után visszavittek Nagyenyedre. Tehát a kincses városban jöttem világra, de sok közöm akkor még nem volt hozzá.

*Nehéz lehetett az élet a kiteljesedő kommunizmus időszakában, ráadásul egy olyan régióban, amely nem került vissza korábban a „kis magyar világhoz”….*

1951 után édesapámat Tövisre vitték kényszerlakhelyre a kommunistaellenes magatartása miatt. Nagyanyám halála után, 1952-ben édesanyámat és engem is utána küldtek. Egy idő után azonban édesanyám kénytelen volt Kolozsvárra menekülni, ahová engem is magával vitt. Mosodában dolgozott, szinte éhbérért. Eltartani nem nagyon tudott, ezért jobb módú nővéréhez küldött Budapestre, aki rövid időre vállalta a nevelésemet. Igen ám, de közben kitört az 1956-os forradalom, és nagynéném lakásának nagy részét a Tömő utca második emeletén kilőtték. Kénytelenek voltunk a pincébe húzódni, de az áldozatok növekedésével a pincében meghúzódó személyek kijelentették, hogy a román gyermeknek nincs mit keresnie az óvóhelyen. Elszívtam előlük a levegőt. Nagynéném kénytelen volt bérbe venni egy földszintes szobát a Tömő utcai, szét nem lőtt épületrészben. 1957-ben édesanyám persze mindent elkövetett, hogy hazavigyen Erdélybe. Sikerült ugyanis munkájával részlegesen elfogadható életkörülményeket létrehoznia. Szóval, már nem éheztünk. Így lettem aztán kilenc éves koromtól teljes mértékben kolozsvári. Édesanyám minden emléket ki akart törülni belőlem, ami Nagyenyedhez, illetve a Garda családhoz köthetett. Csak nagyon későn ismerhettem meg őseim történetét. Édesapám 1951 és 1963 között hol a tövisi kényszerlakhelyén, hol a börtönben tartózkodott. 1963-ban a szekuritáté autója elütötte, ami halálához vezetett. Négy éves koromtól nem láttam édesapámat.

*Történésszé válásához melyik tanárától kapta a legtöbb impulzust?*

  A magyarság története iránti elkötelezettség 1956-ban alakult ki bennem, amikor gyerekszemmel láttam a szovjet tankokat és katonákat Budapesten, és tapasztaltam környezetem elkeseredését a nyugati segítség elmaradása miatt. Ezekhez társult nagynéném férjének magyarázata Trianonról és a világháború végi szovjet pusztításokról.

            A kolozsvári egyetemen Imreh István professzor szerettette meg velem az erdélyi magyarság történetét, és ő figyelmeztetett a székelyek históriájával kapcsolatos ismeretek elsajátításának szükségességére. Tanári kinevezésem után többször is tanácsát kérhettem a kutatásaimhoz. Irányított, javasolt, és szakmailag ellenőrizte az írásaimat. Neki köszönhetem első nagyobb tanulmányom megjelenését. Levelet kaptam Dávid Gyulától, melyben a Kriterion könyvkiadó kolozsvári szerkesztőségének vezetője egy tanulmány megírására kért fel. Mivel tehetséges történésznek nevezett, azt hittem, hogy a felkérés gyergyóremetei tanárkollegáim ugratása akar lenni. Kolozsvárra utazásaim idején többször fontolgattam, hogy bemegyek a könyvkiadóba, de mindig visszafordultam, félvén, hogy nevetségessé tenném magam a levéllel. Ötödik alkalommal aztán erőt vettem és megkérdeztem Dávid Gyulát, akitől megtudtam, hogy a levelet ő írta. Erre rákérdeztem: „Honnan tudja, hogy tehetséges vagyok?” „Hát – jött a válasz -, Imreh István professzortól.” Így jelent meg „**A gyergyóremetei erdőmunkások élete tegnap és ma**” című tanulmányom a Változó Valóság című tanulmánykötetben, 1978-ban.

*Az egyetem elvégzése után tehát Gyergyóremetére helyezték. Nem ragaszkodott kincses szülővárosához? Hiszen ott volt az otthona, a szülői lakás!*

Nem a kihelyezéssel, az iskolával voltam elégedetlen, hanem azzal, hogy nem kutathattam, ugyanis kutatóintézetben szerettem volna dolgozni. Nyolcszor adtam be a felmondásom, de nem engedtek el Kolozsvárra. Romániában volt egy törvény, miszerint a tanár három évig nem hagyhatta el a munkahelyet, ahova kihelyezték. Pedagógus végül azért lettem, mert megszerettem a tanulóimat, és szerettem tanítani a történelmet. A tanórákon kívül is foglalkoztam diákjaimmal. A köri munka mellett iskolai évkönyvet szerkesztettem, melyben a tanulók írásai is megjelentek. Az általam szerkesztett *Remetei Híradónak* négy száma jelent meg. Az ötödik is kész volt, de közben Gyergyószentmiklóson folytattam tanári tevékenységemet, és a kollegáim elhanyagolták. Minden esztendőben tanulmányi kirándulásokat szerveztem Kolozsvárra, melyekben 55-60 diák vett részt. Tanítványaimat a kirándulások 7-8 napja alatt elvittem a város jeles íróihoz, költőihez, képzőművészeihez, és főleg színházba.

*Olvastam a kolozsvári Művelődés című közművelődési havilapban 2019-ben közétett háromrészes, alaposan dokumentált írását A megfigyelt történelemkör címmel, amelyben elmesélte a Salamon Ernő középiskola 1979-től 1989-ig működő történelemkörének eredményeit, de működésének viszontagságait is. Összefoglalná nekünk a történteket?*

Az 1978-79-es tanévtől oktattam az impozáns Salamon Ernő középiskolában, azaz gimnáziumban. Itt is kötelességemnek tartottam a magyar múlt reális oktatását, főleg a szülőföld megismerését. Azért hoztam létre a történelemkört, mert a korabeli oktatási programok nem tették lehetővé a magyar történelem széleskörű és részletes tanítását. Az is célom volt, hogy a diákokkal megszerettessem a históriát, mint olyant. Mindezt úgy valósíthattam meg, hogy beavattam őket a kutatómunka titkaiba. Minden évben elvittem a diákjaimat a csíkszeredai levéltárba, ahol megismerkedhettek azokkal az okiratokkal, oklevelekkel, amelyek alapján a történészek a munkáikat elkészítik. Mondanom sem kell, hogy a kör az önkéntesség elve alapján működött.

Most csak az első évből sorolok fel jellemző adatokat, hogy érzékeltessem a tanulók által befektetett lelkes munkát, és annak sajtóvisszhangját. Az indulás után már 1979. január végén megtartottuk az első tudományos ülésszakot, és olyan felolvasások következtek, amelyről a Hargita nevű megyei napilap is beszámolt. Néhány dolgozatcím a teljesség igénye nélkül: *A gyergyói társadalomszerkezet kialakulása a 14-15. században, Tatárbetörések Hargita megyében, Gyergyó politikai története a 17-18. században, A véres farsang, 1848-1849 Gyergyóban, A magántulajdon megerősödése Gyergyóban, A szárhegyi Lázár-kastély története, Az 1925-ös gyergyói sztrájk, Gyergyói faluhatárok…*

Még az év áprilisában, a tavaszi szünetben Kolozsvárra vittem a kör tagjait, ahol a „Korunk szerkesztőségi délelőttök” vendégei voltunk. Tudni kell, hogy az 1989-es változások előtt a Korunk-délelőttök képezték a magyarság tudományos-kulturális megnyilvánulásainak legmagasabb fórumát. A tanulóim felolvasásait a kolozsvári magyar sajtó is méltatta. Utána napokig látogattuk a város művelődési intézményeit, találkoztunk történészekkel, írókkal, művészekkel, és több színházi estére is jutott idő. A kolozsvári látogatást szinte minden évben megismételtem a kör későbbi tagjaival is.

Talán mondanom sem kell, hogy a történelemkör tevékenységére felfigyelt a korabeli politikai rendőrség, és mindent elkövetett a lejáratására, a tanulók kutatásainak a leértékelésére. Ez kiderült a szekuritáté Irattárát Vizsgáló Országos Tanács Levéltárának átvizsgálásából, amelyet az 1989-es változások után áttanulmányoztam. Egyébként erről részletesen beszámoltam *A megfigyelt történelemkör. A gyergyószentmiklósi Salamon Ernő középiskola történelemköre a romániai magyar sajtóban* (Státus, Csíkszereda, 2009) című könyvemben is.

*Becsek Garda Dezső, B. Garda Dezső néven is publikált. Képviselősége idején a román sajtó kifejezetten a Becsek vezetéknevét használta. Van ennek jelentősége?*

Édesapám 1963-ban elhunyt, és édesanyám másodszor is férjhez ment. Becsek Imrének, a második férjnek – bár nagyon szerette volna – nem lett gyermeke. Mindig kérte tőlem, hogy vegyem fel a nevét, amit én megtagadtam. Halála előtt ő és édesanyám is könyörgött a Becsek név felvételéért. Nem szívesen használom a nevet, ezért inkább a B. rövidítéshez ragaszkodom. Hivatalos nevem azonban *Becsek-Garda Dezső-Kálmán*. Ezért használta ezt a névváltozatot a romániai Parlament és a román nyelvű sajtó.

*Milyen fordulatot hozott szakmai életében a 89-es változás? 1996-ban lett parlamenti képviselő, és addig két könyve jelent meg: Gyergyó a történelmi idő vonzásában* (1992) *illetve a Székely hadszervezet és faluközösség* (1994).

Az 1989-es évi változás Kolozsváron talált, ahol december 21-én Pillich Lászlóval együtt vettem részt a kolozsvári eseményekben. Másnap igyekeztem haza Gyergyószentmiklósra, de az utazás Székelykocsárdon keresztül szinte egy napot vett igénybe. Hazaérkezésem után felvettem a kapcsolatot Demény Lajos történésszel, aki jelezte, hogy társaival a magyarság érdekvédelmi szövetségének a szervezetét akarják létrehozni. 1989. december 25-én 105 személy jelenlétében kezdeményezésemmel és irányításommal létrehoztuk a gyergyószentmiklósi RMDSZ-t, melynek ideiglenes elnökévé választottak. Végleges elnöknek 1990. február 28-án választottak meg 280 küldött titkos szavazatával. Május elején küldöttgyűlést szerveztünk Gyergyó szék képviselőjének a kiválasztására. A titkos szavazás eredményeként 24 szavazattal engem választottak.

*Ennek ellenére, tudomásom szerint 1990-1992 között Gyergyó széket Borsos Géza képviselte a Parlamentben. Mivel magyarázható ez?*

1990 első hónapjaiban helységenként többen felvállaltuk az önálló magyar iskolákért való harcot, a tanügy-minisztériumban Pálfalvi Attila tevékenykedett, aki államtitkári tisztséget töltött be. Elpanaszoltam neki, hogy Gyergyószentmiklóson milyen nehéz küzdelmet kell folytatnom az önálló magyar középiskola létrehozásáért. Hasonló panasszal fordultak hozzá más helységek magyar érzelmű tanárai is. „Ti harcoljatok iskoláitok magyarságáért városaitokban – mondta -, én pedig Bukarestben teljesítem ilyen irányú kötelességemet.” Ígéretét tett is követte. A nyolcvanas években Erdélybe és főleg Székelyföldre helyezett román anyanyelvű tanárokat visszahelyezte szülőföldjükre, a hegyen túlra, míg a magyar anyanyelvűeket visszahozta a magyarság által lakott térségekbe. Ezt a tettét forradalmi megvalósításnak, vagyis a románosításnak az oktatásban való részleges megszüntetésének tekintettem. Csakhogy a kolozsvári RMDSZ-sek másképp gondolkoztak, és nem bejutó szenátori helyre tették parlamenti listájukon. Én ezt elfogadhatatlannak tartottam és felvettem a kapcsolatot Domokos Géza elnök úrral. Ő is egyetértett velem. Erre mondtam neki, hogy átadom a bejutó helyem a volt államtitkárnak, mellyel az elnök úr is egyetértett. A háttérmegegyezésekről beszélni nem az én feladatom, azokról csak utólag értesültem.

*Az egyéni érvényesülés láza beteggé tette a kisebbségi magyarságot képviselő RMDSZ jelentős részét…*

Az oda befurakodott egyes személyek miatt az RMDSZ élén kifejtett munkám lehetetlenné vált. Sem a nyomda, sem az újság ügyében nem tudtam eredményesen tevékenykedni. Ellenségeim gondoskodtak arról is, hogy a többi gyergyói települések vezetőivel is megromoljanak a kapcsolataim. Ezek után visszavonultam, és időmet a népfőiskolai tevékenységre illetve a tudományos kutatásra fordítottam.

*Gondolom, kikérte a megfigyeléséről készített bizonyítékokat…*

A gyergyószentmiklósi tanári tevékenységem idején, az 1989 előtti időszakban, a szekus tisztek és altisztek, a besúgók előszeretettel érdeklődtek a történészi tevékenységem iránt. Egyrészt a cenzúra révén megakadályozták tanulmányaim, írásaim egy részének megjelentetését, másrészt mindent elkövettek könyveim kiadásának megakadályozásáért. 1982-ig ugyanis a levéltári gyűjtőmunkám alapján megírtam Gyergyószentmiklós város történetét, melyet a kolozsvári Babeş-Bolyai egyetem két legnevesebb egyetemi tanára – Imreh István és Kovács József – lektorált.

A rólam készített titkosszolgálati dossziéban megtaláltam Imreh Istvánnak kézzel írott véleményezését Gyergyószentmiklós történetéről írott könyvemről. Én addig csak a gépelt szöveget ismertem. A szekuritáté tisztjeit igencsak zavarta az a tény, hogy ezek a tudós emberek tudományos szempontból megalapozottnak vélték könyvemet.

A város 650. évfordulója tiszteletére írt könyvemet a politikai kiadónál szerettem volna megjelentetni, csakhogy 1982-ben ennek a kiadónak a magyar szerkesztőségét felszámolták, és tizennégy, már kinyomtatott könyvet a zúzdába küldtek, illetve Bitay Ödönt, a kiadó vezetőjét elmozdították állásából. Ekkor az Öntőde főkönyvelőjének, Baricz Albertnek a segítségével próbáltuk kinyomtatni és sokszorosítani a könyvet. A könyvnek ilyenszerű kiadásával a korabeli városvezetés is egyetértett. A szekuritáté vezetői és a megyei pártszervezet propagandatitkára Rab Ştefan, és első titkára, Szász József azonban másképp gondolkoztak. A szekus tisztek közül főleg Gál Iuliu volt a legnagyobb ellenségem, ő mindent elkövetett, hogy Gyergyószentmiklós valós története ne íródjon meg. 16 személyből álló munkacsoport létrehozását javasolta, melynek tagjai a kommunista pártpropaganda szellemében fogalmazták volna meg a város históriáját.

*A nyolcvanas évek elején erős magyar történelemellenes hangulat uralkodott a román politikában és történetírásban, és ezt fokozta a három kötetes, Köpeczi Béla által szerkesztett Erdély történetének megjelenése 1986-ban…*

Mégis sikerült meggyőznöm Gyergyószentmiklós propagandatitkárát, Ványolos Józsefet, hogy a város 650. évfordulójára írandó könyvet ne a pártdokumentumok szellemében, hanem a történelmi források által kialakított kép alapján adjuk ki. Az általam megírt várostörténetet nemcsak a kolozsvári Imreh István és Kovács József véleményezték pozitívan, de a román fővárosban dolgozó Demény Lajos történész is kiválónak tartotta. Ezt is a szekus dossziémban találtam meg, amelyhez 2006-ban jutottam hozzá.

*Mi lett a sorsa a készülő könyvének?*

A helyi mechanikai vállalat főkönyvelője, Baricz Albert által sokszorosított példányok eljutottak Hargita megye propagandatitkárához illetve Gál Iuliuhoz. Ezután Rab Ştefan megjelent városunkban és a korabeli városi vezetőséget, Gál Ferencz első titkárt, Ványolos József propagandatitkárt, illetve Veres Éva szervezési titkárt szembesítette velem. Őket azért rótta meg, mert nem voltak elég éberek egy ilyen veszélyes nézeteket népszerűsítő egyénnel szemben, aki a Román Kommunista Párt nagy megvalósításai helyett egy irredenta, magyarkodó történelmet írt meg.

Engem is felelősségre vontak, mert nem mutattam be a dáko-román folytonosság fontosságát Gyergyószentmiklós múltjában, ráadásul keveset foglalkoztam Mihály vajdával, és nem ecseteltem, hogy a város lakói mennyire örvendeztek Havasalföldnek Erdéllyel történt egyesítéséért. Aztán, azt sem fejtettem ki, hogy a gyergyószentmiklósi székelység mennyire megdöbbent az 1848-49-es forradalomban és szabadságharcban a magyarok által meggyilkolt 40000 román áldozat miatt, és 1918. december 1-én városunkban milyen odaadóan örvendeztek a gyulafehérvári határozatoknak. Rab Ştefan kifejtette, hogy a monográfia csak akkor adható ki, ha ezek a „tények” a pártdokumentumokkal együtt belekerülnek a várostörténetbe. Természetesen visszautasítottam javaslatát, ami után több mint két évig mind az oktatói munkában, mind tudományos tevékenységemben megaláztatások sorozatának voltam kitéve.

*Igen, de a könyve ki volt már nyomtatva, és sokszorosított formában is létezett…*

Hát az történt, hogy lefoglalták, és elégették a könyvem példányait. Aztán a fordulat után, 1990 márciusában Hargita-megye akkori prefektusa, Pataki Imre, ismerve könyvem szomorú történetét, nyolcvanezer lejt utalt ki a nevemre a megyei költségvetésből a kézirat újrakiadására. Az összeget pillanatnyi megőrzés végett az RMDSZ pénztárába tettem le, amelynek akkor elnöke voltam. Igen ám, de a választmány és az RMDSZ-be-betolakodott, és egyesek megakadályozták az összegnek a könyvkiadásra történő felhasználását. Kénytelen voltam saját költségemen kiadatni Gyergyószentmiklós rövid történetét. Végül 1992-ben az Infopress nyomda és kiadó elfogadható áron vállalta el a nyomtatást és a kötést. A könyv „**Gyergyó a történeti idő vonzásában”** cím alatt jelent meg.

*Könyveit forgatva – amelyek a Krisztina körúti Püski könyvesházban vásárolhatóak meg – szembetűnt, hogy embertelenül sok és időrabló levéltári kutatás áll mögöttük. És az erdélyi vagy a román levéltárakban kutatni nem olyan „komfortos” munka, mint az Országos Széchényi Könyvtárban, vagy a Dunára néző Országgyűlésiben.*

Maradjunk néhány példánál, ha ez is érdekli Önt. Az egyetem elvégzése, 1973 után a csíkszeredai levéltárban kezdtem intenzíven kutatni. A kollegáim úgy állították össze órarendemet, hogy heti egy vagy két alkalommal leutazhassak oda. 1975-ben, 1977-ben és 1981-ben – a magyarországi tartózkodásom idején - a Magyar Országos Levéltárban kutattam megfeszített erővel. Trócsányi Zsolt, a levéltár kiemelkedő tudósa beültetett a kutatóterembe és számolatlanul küldte ki a székely lustrákat, a guberniumi összeírásokat. A rengeteg összegyűjtött dokumentumot persze nem mertem magammal hozni, hiszen engem is szigorúan ellenőriztek a határon, hanem egy ismerősöm segítségével a magyar követségi futárszolgálat révén jutottak el hozzám. A szekus dossziémban a titkosrendőrség nyomon követte a dokumentumoknak hozzám való eljutását. Egy bizottságot szerveztek, melyben részt vett a csíkszeredai levéltár egyik alkalmazottja és egy Moldovan Petru nevű rendőr, aki később 2001 és 2008 között a fa-maffia tagjait védte. Őket azzal bízták meg, hogy vegyenek részt a nálam végzett házkutatásnál. Két alkalommal kevés liszttel szórtam tele az előszobát, hogy nyomaikat észrevehessem, harmadszor édesanyám hívtam Kolozsvárról. Így akartam elkerülni az újabb házkutatást. A mi vonatunk kiment az állomásról - a tengerpartra utaztunk nyaralni-, az édesanyámé pedig késett. És amikor bement a gyergyószentmiklósi lakásomba, a szekusok már benn voltak és kutattak. Ezt aztán elmondtam a bukaresti parlamentben 2006. október 31-én.

*A történelemtudományok doktora címet Bukarestben szerezte 1995-ben. Ez a helyszín meglehetősen ritka egy magyar történész számára. Hogyan történt?*

A nyolcvanas években nemcsak Imreh István szakmai és emberi támogatásában részesültem. Látva politikai és szakmai meghurcoltatásomat, 1986 júniusában Demény Lajos történész meghívatott a Román Akadémia által szervezett Népességi Laboratórium néven ismert előadássorozatára. Az akkori Román Akadémia Történelem szakosztályának alelnöke Ștefan Ștefănescu és más korabeli jeles román történészek előtt tartott előadásom „*Népesség és társadalom a 17. században a Gergyói-medencében”* címmel igen nagy sikert aratott. Előadásomról a Revista de Istorie is megemlékezett, 1986 novemberében. A román nyelven elmondott előadásaim, melynek forrásait az addig feldolgozatlan székely lustrák alkották – melyek a román titkosszolgálat és a kommunista pártapparátus számára románellenességet, horthysta-fasiszta irredentizmust jelentettek –, a román akadémia történelmi szakosztályának alelnöke és más bukaresti történészek igen nagyra értékelték. Sőt - a Grósz Károly és Ceausescu közötti találkozó idején, 1987 nyarán - a Román Kommunista Párt lapja, a Scinteia is értékelte a 17. századi gyergyói székelyek társadalmáról tartott előadásomat.

*Hány előadást tartott Bukarestben?*

Tulajdonképpen hármat. Az ezekre való felkészülés megkönnyítette később a doktorátus letételét. Mivel az előadásokat román nyelven kellett megtartanom, a román nyelvű vizsgák és referátumok nem jelentettek számomra nehézséget. A velem egy időben doktoráló Tüdős Kinga disszertációját Demény többször is átíratta, az én doktori disszertációmat a doktorátusvezetőmnek egyszer sem kellett módosítania. A nehézséget számomra a doktorátusra való beiratkozás jelentette. 1990-ben Kolozsváron senki sem fogadott el doktorandusznak. 1991 tavaszán Demény Lajos is visszautasított, ősszel azonban értesített, hogy mehetek Bukarestbe vizsgázni. Disszertációmat 1995 januárjában védtem meg a Nicolae Iorga történeti intézetben.

*Térjünk vissza a* Székely hadszervezet és faluközösség *című 1994-ben megjelent könyvére. És érdekelne az is, hogy miért nem Kolozsváron doktorált, ahonnan elindult?*

A nyolcvanas évek közepén megírtam a Gyergyói-medence 800 oldalas történetét, melyet elvittem véleményezésre Egyed Ákoshoz. A kolozsvári történész a kézirat elolvasása után a következőket mondta: mielőtt átírnád e könyv anyagát, el kell olvasnod Maksay Ferenc *A középkori magyar falu településtörténete* és Szabó István *A középkori magyar falu* című könyveket. Több se kellett nekem, nyomban mentem Imreh Istvánhoz e könyvekért. Maksay könyve meg is volt neki, de – mint megtudtam - Szabó István könyve Jakó Zsigmond birtokában volt. Felmentem a neves professzorhoz, és kértem a segítségét. Mondta, hogy szívesen segítene, de nem tudja, kinél van a könyv. Erre tudtára adtam, hogy az nála van, de ő továbbiakban is tagadott. Akkor elmondtam, hogy biztos tudomásom van a könyv ittlétéről, és ezeket ő nem a saját könyvtára gazdagítására kapja a Magyar Tudományos Akadémiától, hanem azért is, hogy segíthesse a fiatal történészek kutatásait, szakmai fejlődését. A professzor erre kiabálni kezdett, s noha beismerte, hogy a könyv nála van, de szemtelenségem miatt nem adja ide. Akkor elővettem a vonatjegyem és azt mondtam: két óra múlva megy a vonatom Gyergyószentmiklósra, de én innen addig el nem megyek, míg a könyvet meg nem kapom. Erre dühösen átment a másik szobájába, és húsz perc múlva kijött a könyvvel, azzal, hogy egy hónapra ideadja, de vigyázzak rá, mint a szemem fényére. Mivel bőrönddel voltam ott, az esetet koffer-ügyként többször a szememre vetette.

*És mi történt a továbbiakban? Volt az ügynek folytatása?*

A két könyv kijegyzetelése után a kéziratot természetesen újraírtam és átadtam lektorálásra Imreh Istvánnak és Egyed Ákosnak. Mindketten jónak találták. A könyv kéziratát leadtam a Kriterion könyvkiadónak, amelyet Domokos Géza a szerkesztés után betett a kiadói tervbe. A kiadást Elena Ceausescu akadályozta meg Koppándi Sándor és Pezderka Sándor cenzorok javaslatára.

1990-ben aztán újraalakult az Erdélyi Múzeum Egylet (EME), melynek alapító tagja voltam. Rögtön meg akartam szervezni Gyergyószentmiklóson az EME vándorgyűlését. Jakó professzor azonban visszautasított, mondván, hogy nincs erre anyagi fedezet. Mikor jeleztem, hogy vállalom a vándorgyűlés megszervezésének költségeit, visszaszólt, hogy a koffer-ügyre tekintettel ne számítsak jóváhagyására.

Az EME végül meghirdette honismereti pályázatát, amelyre benyújtottam azt a 800 oldalas kéziratomat, melyet a cenzúra nem engedett 1989 decemberéig megjelentetni. Jakó úr azonban, Imreh István zsarolásával, nem engedte, hogy részt vegyek a pályáztatásban, és ráíratta a kéziratra, hogy megjelent munka. Imreh professzor magyarázkodott, hogy a véleménye szerint ez igazságtalanság, és annak ellenére, hogy ő a kuratórium elnöke, Jakó Zsigmond zsaroláshoz folyamodott. A legvisszataszítóbb az volt, amikor, Dávid Gyula és Egyed Ákos jelenlétében megesküdött, hogy amíg ő él, egyetlen könyvem sem fog megjelenni.

Nos, ennek a 800 oldalas kéziratnak egy része jelent meg **Székely hadszervezet és faluközösség** címmel.

*1996-tól 2008-ig parlamenti képviselő volt Bukarestben, de ezalatt tíz könyve is megjelent. Külön kiemelném* **A székely közbirtokosság1-2***. (Státus, Csíkszereda, 2002), a* **Kultúra és civilizáció 1-2***.( Alutus, Csíkszereda, 2003), illetve az eddigi tematikáktól eltérő* **Az erdővisszaadás kálváriája Székelyföldön** (*Scripta, Nagyvárad, 2004) címűeket. Kérem, mutassa be ezeket nekünk, és beszéljen megírásuk körülményeiről.*

A Székely közbirtokosság könyv megírását nem én kezdeményeztem. 1990-ben Svédországból hazalátogatott Pálffy Csaba, a svédországi magyarok egyik vezéregyénisége, aki egy történészt keresett a székely közbirtokosság történetének megírására. Az ellenségeim is engem javasoltak. A felkérést kihívásnak tekintettem, hisz a hetvenes években a csíkszeredai levéltárban igen gazdag ilyen vonatkozású forrásanyaggal találkoztam a kutatásaim során. Azt is észrevettem, hogy igen nagy dokumentációja van a csíki és a Székelyudvarhely környéki vagyonközösségeknek. 1992-ben és 1994-ben két tanulmányi ösztöndíjat nyertem a Magyar Oktatásügyi Minisztériumtól, és a Széchényi könyvtárban megpróbáltam összegyűjteni a közbirtokosságra vonatkozó írásokat. Megpróbáltam felkutatni az európai földközösségek történetét, a magyarországi, s ezen belül az erdélyi birtokviszonyokat. Rendkívül sokat kutattam a csíkszeredai levéltárban is. Boér Hunor igen nagy segítségemre volt a háromszéki forrásanyag felkutatásában.

Közben megválasztottak országgyűlési képviselőnek. A gyergyószentmiklósiak felkérését erre a tisztségre azért fogadtam el, mivel az addigi kutatásaim meggyőztek: a közbirtokosság a székelység számára megtartó erőt jelenthet. Nem mertem kimondani, de a lelkem mélyén bíztam a közbirtokossági vagyonok visszaszerzésében. A könyv megírását csak 2002-ben tudtam befejezni, amikor Hargita megyében a vagyonközösségek óriási harc után birtokba lettek helyezve. A könyvben leírtam a közbirtokossági vagyonok visszaállításáért folytatott küzdelmemet is.

Ami a ***Kultúra és civilizáció***című könyvemet illeti, 1997-től tanítottam a gyergyószentmiklósi főiskolán, mely később egyetemi rangú lett, és az egyik fő tantárgyam neve ez volt. A kurzusnak írott formában történő kidolgozása után a kéziratot lektoráltattam Egyed Ákossal és Tüdős Kingával. A könyv nem a klasszikus egyetemi jegyzet, hanem egy civilizációtörténet. A könyv 2003-ban jelent meg az Alutus kiadónál, de igen népszerűvé vált és hamar elfogyott. Ezért 2005-ben újra ki kellett adnom a Státus kiadónál.

***Az erdővisszaadás kálváriája Székelyföldön***című könyvem a tulajdonba helyezésért folytatott küzdelem főbb eseményeit mutatja be. Ha most adnám ki – az utólag birtokomba került bizonyítékok alapján – felülbírálnám Verestóy Attila tevékenységéről írt soraimat. Ő végig kettős játékot játszott: egyet mondott nekünk, de gyakran együttműködött azokkal, akik akadályozták az erdők visszaadását.

*Munkásságának egyik része az erdélyi örményekkel kapcsolatos. Kevéssé ismert, hogy az erdélyi örmény közösség születése a 11. század közepén kezdődött, és az egész újkor folyamán zajló nagyméretű elvándorlási hullámnak volt a legnyugatibb lecsapódása. Az örmények Székelyföldön, a Hargitától nem messze, a Csíki- és a Gyergyói-medence területén alapították meg az első erdélyi kolóniáikat a 17. század során. Miért foglalkozott ezzel a témával is?*

Feleségem örmény gyökerekkel rendelkező magyar. Kedvében akartam járni, amikor a gyergyói örmények múltját kutattam. Szerencsém volt, hogy hozzájuthattam az örmények történetére vonatkozó forrásanyaghoz. **A gyergyói örmények könyve** tulajdonképpen egy monográfia, melyben bemutatom az örmények 1637-es évi gyergyói letelepedését, a Gyergyószentmiklóson, a gyergyói falvakban otthonra lelt örménység gazdasági, társadalmi, politikai és kulturális életét napjainkig, illetve az örmény- székely együttélés sajátosságait. Érzékeltetem az örmény céhek szervezettségét, termékeinek elismertségét. Itt főleg a kordován csízmákra gondolok. Az örmény kereskedők Kelet-Európa leggazdagabb kereskedői közé tartoztak. Szarvasmarhákkal, juhokkal és lovakkal való kereskedésük Európának e térségében egyedülállónak tekinthető. Másik örmény vonatkozású könyvem **A törvénykező örmény közösség**című 2010-ben jelent meg. Háromkötetes munkámban a Mercantile Forum tevékenységét, illetve dokumentumait mutattam be az 1796 és 1844 közötti időszakban.

*Tudománynépszerűsítő tevékenységéért magas rendű elismerést kapott a magyar államtól. Szép bizonyíték erre* **A magyarság történetének gyergyói otthona. A gyergyói konferenciák rövid története 1977-2020 közötti időszakban** *című könyve. (Gyergyószentmiklós, 2020.)*

1989 után a székelyföldi egyetem létrehozásáért küzdöttem, és annak sikertelensége után erőmet jórészét a népfőiskola működtetésére mozgósítottam. Az RMDSZ-be betolakodott, a titkosszolgálatokkal együttműködő személyek ez alkalommal is mindent elkövettek a gyergyói népfőiskola létrejöttének megakadályozására. A történtek ellenére 1990 novemberében sikerült megalakítanom a Gyergyói Népfőiskolai Társaságot. A népfőiskola megalakulása és bírósági bejegyzése biztosította a keretet, hogy magyarországi történészeket is meghívjak az általam szervezett történelemkonferenciákra. 1990 és 1998 közötti időszakban a népfőiskola a gazdaköri tevékenységet is felvállalta. Az erdők visszaadásáért vállalt küzdelmem lehetetlenné tette a gazdaköri tevékenység folytatását, de a történészkonferenciák szervezése mellett kitartottam. Ez az Ön által említett kiadvány tartalmazza a népfőiskola rövid történetét, beszámol a rendszerváltás előtti és utáni előadásokról, és tartalmazza azok sajtóvisszhangját.

*Kérem, mutassa be azokat a könyveit is, amelyekre eddig nem utaltam. A magyarországi olvasóknak* Az erdélyi fejedelemség és Gyergyó *(Hadimúzeum Alapítvány. Budapest, 2018 és 2019) illetve* Székelyföld az 1918. év végi román hódítástól az Országos Magyar Párt megalakulásának időszakáig *(Gyergyószentmiklós, 2021.) című munkáit különösen ajánlanám, amelyekkel úgy érzem, hogy e zirányú kutatásainak a csúcsára ért.*

Történészi munkáimban a részletekig menően óhajtom bemutatni főleg Gyergyószentmiklós és Gyergyószék történetét. **A falutörvénytől a közbirtokosságig** (Státus, Csikszereda, 1998) című könyvem tulajdonképpen Gyergyóújfalu monográfiája. A **Ditró a históriában** (Mark House, Gyergyószentmiklós, 2002) című egyértelmű, hogy melyik községről szól. Gyergyóremete történetével a **Munkarend és hagyományőrzés a székely faluközösségben** (Státus, Csíkszereda, 2004) című kétkötetes könyvemben foglalkoztam. 2007-ben adtam ki **Gyergyószentmiklós története** című kétkötetes könyvemet, melyben a Békény patak parti város történetét a település megjelenésétől 1918-ig dolgoztam fel. **A kastély árnyékában** (Státus, Csikszereda, 2012) című kétkötetes könyvemben Gyergyószárhegynek eddig kevésé ismert történetét tettem közzé. Gyergyó múltjával kapcsolatban csak Gyergyóalfaluról és Csomafalváról nem írtam monográfiát, mivel róluk Magyari András professzor, illetve Rokaly József tanár írt.

Az Ön által kiemelt **Az erdélyi fejedelemség és Gyergyó** című könyvem első kötetének részletei több éven keresztül jöttek a Gyergyói Hírlap és az Erdélyi Napló oldalain. Igen sok pozitív visszajelzést kaptam az olvasók részéről. A gyergyói települések múltját kutatva megpróbáltam ezek históriáját beépíteni az Erdélyi fejedelemség történetébe. A második kötetben érzékeltettem Gyergyó széknek mint katonai és területi egységnek a létrejöttét. Eddig feldolgozatlan források alapján tárom az olvasó elé Gyergyó településtörténetét a 13. századtól a 16. század közepéig. Bemutatom a Lázár család szárhegyi letelepedését, illetve a család hatalmának a kiteljesedését a Gyergyói-medencében. A 17. században és a 18. század első évtizedében a székely szabadság megerősödését érzékeltetem Gyergyószék településein.

Monografikus jellegűek **A gyergyószentmiklósi közbirtokosság története** és a **Gyergyó kulturális értékei** című könyveim, amelyeket itt helyben adtak ki 2017-ben, illetve 2018-ban. Kevésbé ismert mifelénk és a történeti irodalomban a városunk gazdasági-társadalmi élete a két világháború közötti időszakban. Ezért 2013-ban kiadtam **Az Országos Magyar Párt és Gyergyószentmiklós közélete az 1919–1933 közötti időszakban**, illetve 2015-ben a **Gyergyószentmiklós gazdasági- társadalmi élete az 1919-1933 közötti időszakban**című kétkötetes könyveket, melyek a csíkszeredai Státus kiadónál jelentek meg.

Az első világháború eseményei igen sok szenvedést okoztak a mi városunk lakóinak is. A gyergyói települések – főleg az itthon maradt, majd később az otthonaik elhagyására kényszerített menekültek – nehéz helyzetét próbáltam érzékeltetni az 1916-1917-es esztendőkben **Gyergyó az 1916-os évi román katonai támadás viharában** című könyvemben, mely 2016-ban került kiadásra. A könyvnek folytatása 2021-ben jelent meg **Székelyföld az 1918. év végi román hódítástól az Országos Magyar Párt megalakulásának időszakáig. Impériumváltás Gyergyóban** címmel. Ebben nemcsak az erdélyi magyarság tragikus helyzetét mutatom be levéltári és korabeli sajtódokumentumokon keresztül, de érzékeltetem azt a tényt is, hogy akkor a székelyföldi nemzetőrök Besszarábiáig kergethették volna azt a rongyos, többnyire fegyver nélküli, mezítlábas román sereget, amely 1918. november 26-ától kezdte megszállni Székelyföldet. Az erdélyi, főleg a székelyföldi politikai elit behódoló magatartása döntő módon járult hozzá vidékünk román uralom alá kerüléséhez. A román hadsereg csak később erősödött meg, amikor az osztrák-magyar had kötelékében harcoló erdélyi románokat is besorozták közéjük. A könyvben jelentős helyet kap az impériumváltás bemutatása, illetve az e korszakban élő gyergyóiak mindennapi élete.

*Magyarországon hol tudott kutatásairól beszélni, és milyen fogadtatásban részesült?*

2000-től kezdve tartottam előadásokat az Eötvös Loránd Tudományegyetemen, a Pázmány Péter Katolikus Egyetemen, a Szegedi Tudomány Egyetemen és a Miskolci Egyetemen. Az intézményvezetők, tanszékvezetők köszönőlevelei jelzik azok értékelését.

***Köszönöm, és további jó munkát kívánok.***